Nuyá̱ sais tsawant naṉkaamasu ai̱ Pítruncha,
Jakupuncha tura ni yachi̱ Juaṉnasha níniak júkiar Jesus nainnium wakamiayi.
Nui̱ Jesus nusháa iira ajattsarmiayi.
Ni yapi̱sha étsa̱ya núnik wincha ajasmiayi.
Ni pushirí̱sha ti puju jíitsumir ajasmiayi.
Nui̱ Muisais Iríasja̱i̱ Jesusan chichainian wáinkiarmiayi.
Nuyá̱ Pítiur Jesusan chicharuk “Uuntá,
ju̱i̱ ti shiir pujaji.
Wakerakminkia menaint áakmaktai áminiu chikichik tura chíkich Muisaisna tura chikitcha Iríasna” tímiayi.
Tura Pítiur tu auju wajái̱ yuraṉkim ti puju amuamiayi.
Tura nu yuraṉminmaya̱n chichaman antukarmiayi.
“Ju̱ka winia aneamu Uchiruiti.
Nin ti shiir enentáimtajai.
Ni péṉker anturkatarum” tímiayi.
Tu chichasmiayi Yus.
Nuna ni unuiniamuri̱ antukar ti sapijmiakar tekem tikishmararmiayi.
Túrunawarmatai Jesus tarí antiṉ “Ashamkairap,
wajaktiarum” tiármiayi.
Tura paṉkainiar íimiaj tukamá aya Jesusnak wáinkiarmiayi.
Nuyá̱ náinniumia̱ akainiak Jesus chicharainiak “Átum ímiaja̱i̱k wainkiarmena nu Wi Aents Ajasu asan jakamunmaya̱ nantaatsa̱i̱ṉ peṉké etserkairap” tímiayi.
Nuyá̱ ni unuiniamuri̱ Jesusan anintruiniak “¿Urukamtai iin jintintramin ‘Kristu táatsa̱i̱ṉ Irías emka tátiniaiti’ tuinia?”
Tuíniakui Jesus aya̱k “Nekas Irías tátiniaiti.
Tura ni mash iwiarattawai.
Kame nekas Irías táwiti nuna nin nekaacharmai.
Antsu aents wakeriarmia nuna túrawar yajauch awajsarmiayi.
Núnisaṉ Winiasha Aents Ajasu ai̱ṉ wáitkiarsartatui.”
Nuna takui̱ ni unuiniamuri̱ imiakratin Juáṉkan áujmatui,
tu enentáimprarmiayi.